《谢君冶盦以大集见赠率题》
清代·缪九畴

吾子邑名士，相知十年久。聚星古冶城，屡顾及下走。

翩翩希逸才，所遇无掣肘。美人自怀芳，弗事争妍丑。

尔时声气孚，弥徵交情厚。无何闻鼓鼙，全家挈八口。

避地来晋陵，不问世治否。禅让美唐虞，白云变苍狗。

朝野胥欢呼，其衷若天牖。我具乖崖癖，惧同秋草朽。

有时隐几卧，嗒焉丧其偶。邮使忽赍函，贲然诗千首。

一官系一集，信今足传后。刊行讵止斯，续成益富有。

犹忆去年秋，得陪使君酒。别来无好怀，行将成白叟。

作者简介：字思范，号书屏。晚号穫堂旧主。郡诸生。精校勘之学，尝随其族父艺风太史校经数十年。故常州先哲遗书、续碑传集均列名分校，五十以后始学为诗，学力孟晋，著有穫堂旧话。穫堂诗钞衲苏词。其集陶诗一卷则与予及阳湖吴闻元合刻，名三家集陶诗。年七十一卒。